Mies on tuomittu aiemmin vuonna 2003 elinkautiseen vankeusrangaistukseen murhasta. Hänet vapautettiin ehdonalaiseen vuoden 2016 huhtikuussa.

Rikoksista syytetty mies myönsi oikeudessa aiheuttaneensa naisen vammat, mutta kiisti yrittäneensä tahallaan tappaa tätä. SILJA VIITALA

Tamperelaismies ampui viime maaliskuussa naista naulapyssyllä päähän Tampereen Hervannassa sijaitsevassa rivitaloasunnossa. Rikosasian käsittely alkoi perjantaiaamuna Pirkanmaan käräjäoikeudessa.

Vuonna 1977 syntyneelle miehelle luettiin syytteet tapon yrityksestä, pahoinpitelystä, laittomasta uhkauksesta ja törkeästä rattijuopumuksesta.

Tekojen taustalla oli miehen ja hänen avopuolisonsa välinen riita parisuhteen päättymisestä. Mies ampui naulapyssyllä puolisonsa ystävää, joka yritti rauhoitella pariskunnan välejä. Välikohtaus tapahtui pariskunnan yhteisessä kodissa Opiskelijankadulla.

Syyttäjä vaatii miehelle tapon yrityksestä ja muista rikoksista yhteensä 5 vuoden ja 6 kuukauden mittaista ehdotonta vankeusrangaistusta.

Mies on tuomittu vuonna 2003 murhasta elinkautiseen rangaistukseen, josta hänet vapautettiin ehdonalaiseen vuonna 2016. Murha tapahtui Laukaassa maaliskuussa 2002, jolloin mies ampui grilliyrittäjän. Teon motiivina oli varastaa rahaa grilliltä. Mies oli käyttänyt alkoholia monta päivää ja oli rahapulassa.

Syyttäjä vaatii, että aiemmasta tuomiosta jäljellä oleva jäännösrangaistus on pantava täytäntöön, minkä vuoksi mies on syyttäjän mukaan tuomittava yhteensä 6 vuoden ja 6 kuukauden vankeusrangaistukseen.

Pahoinpiteli myös avopuolisoaan

Jo edellisenä iltana ennen naulapyssyllä ampumista miehellä ja hänen puolisollaan oli ollut riitaa, joka oli kärjistynyt väkivallaksi. Syyttäjän mukaan mies oli tarttunut saunassa ollutta puolisoaan kiinni kurkusta ja kuristanut tätä.

Tapahtumien aikaan paikalla oli ollut myös naisen poika. Mies oli kaivanut esiin veitsen ja uhannut, että jos poliisi kutsutaan paikalle, hän tappaa sekä puolisonsa että tämän pojan.

Pahoinpitelyn jälkeen epäillyn puoliso oli pyytänyt naispuolista ystäväänsä asunnolle tukihenkilöksi. Ystävä saapui seuraavana aamuna, kun mies lähti töihin.

Saman päivän iltana mies oli halunnut tulla takaisin asunnolle, ja vaatinut rahaa sekä alkoholia. Puoliso ei kuitenkaan halunnut miestä enää asuntoon ja käski tämän luopua avaimestaan.

Mies saapui asunnolle päihtyneenä, ja pariskunta riiteli eteisessä. Paikalla ollut ystävä meni väliin, ja tilanne rauhoittui hetkellisesti.

Yhtäkkiä mies nosti naulapyssyn puolisonsa ystävän ohimolle ja laukaisi. Yhdeksän senttimetriä pitkä naula meni kokonaan naisen pään sisään, ja hän meni toimintakyvyttömäksi. Puoliso työnsi miehen ulos asunnosta ja soitti hätäkeskukseen.

Mies pakeni paikalta autolla yli kahden promillen humalassa. Poliisi otti miehen kiinni noin tuntia myöhemmin Ruskontieltä läheltä Vuoreksen kaupunginosaa.

Nainen kuljetettiin Tampereen yliopistolliseen sairaalaan, jossa aivoihin mennyt naula poistettiin leikkausoperaatiossa.

Vaatimuksena yli 16 000 euron vahingonkorvaukset

Mies myönsi syyllistyneensä pahoinpitelyyn, laittomaan uhkaukseen ja törkeään rattijuopumukseen. Puolustuksen mukaan oikeuden tulee arvioida, onko naulapyssyvälikohtauksessa oikea rikosnimike tapon yritys vai törkeä pahoinpitely.

Mies myönsi aiheuttaneensa vammat, mutta kiisti, että olisi yrittänyt tahallaan tappaa. Syytetty antoi oikeudessa ymmärtää, että teko olisi ollut vahinko. Mies väitti luulleensa, ettei pyssyssä ole naulaa. Syyttäjän mukaan naulapyssyn käyttöä ei näytön perusteella voinut pitää vahinkona.

Syyttäjä vaati, että mies on määrättävä mielentilatutkimukseen, jos käräjäoikeus katsoo miehen menetelleen syytteessä kuvatulla tavalla. Puolustus ei pitänyt mielentilatutkimusta tarpeellisena.

Iltapäivällä antamassaan ratkaisussa käräjäoikeus määräsi miehen mielentilatutkimukseen ja pidettäväksi edelleen vangittuna.

Nainen vaati mieheltä yli 16 000 euron vahingonkorvauksia. Nainen kertoi oikeudessa, että hänellä on tapauksen vuoksi päivittäin päänsärkyä ja huimausta.